Karlo VI, car Svetog Rimskog Carstva

**Karlo VI** (punim izvornim imenom *Karl Josef Franz*; 1. oktobar 1685 - 20. oktobar 1740) bio je car Svetog Rimskog Carstva, kralj Češke (kao **Karlo II**), kralj Ugarske, Hrvatske, Napulja, Sicilije i Sardinije, nadvojvoda Austrije (kao **Karlo III**), te kao vojvoda Tešina, Parme i Piacenze.

## Mladost 
Rođen je u Beču kao drugi sin cara Leopolda I i njegove treće supruge, Eleonore Magdalene Nojburške.

Očekivalo se da će Karlo II, psihički i fizički zaostao kralj španskih kraljevina, svojim nasljednikom imenovati najbližeg habsburškog rođaka - Karlovog starijeg brata, cara Josipa I. Međutim, Karlo II je svojim nasljednikom proglasio Filipa, vojvodu od Anžuja, unuka svoje najstarije (tada već umrle) polusestre Marije Terezije i francuskog kralja Luja XIV. Karlo i njegov brat se nisu slagali sa ovom odlukom budući da se Marija Terezija odrekla svojih nasljednih prava, te je došlo do Rata za špansko naslijeđe.

## Carevanje 
Karlov stariji brat umro je iznenada 1711, te se Karlo vratio u Austriju. Odmah je naslijedio od njega češku i ugarsku krunu, a nešto kasnije iste godine izabran je za cara Svetog Rimskog Carstva. Iako Karlo nije bio siguran u sve svoje političke odluke, carstvo je za vrijeme njegove vladavine doseglo svoj vrhunac.

### Rat za špansko naslijeđe 
Tokom Rata za špansko naslijeđe Karlo se borio za krune španskih kraljevina, ali nije osvojio nijednu. Međutim, osvojio je krune Napulja, Sicilije i Sardinije, koje ipak nije uspio osigurati svojoj dinastiji.

Sva Karlova nastojanja da omogući da nasljeđivanje prođe bez problema bila su neuspješna. Ostrvo Siciliju i Napuljsko kraljevstvo ustupio je kralju Karlu VII koji je kasnije zavladao u Španiji kao Karlo III, dok Viktor Amadeus II Savojski dobija Sardiniju 1720. Za podršku tadašnjih kolonijalnih velesila on se u ime Austrije odrekao svih kolonijalnih težnji i zatvara kolonijalnu kompaniju.

### Pragmatička sankcija 
Uvidjevši mogućnost da će umrijeti bez muških potomaka, Karlo VI donosi Pragmatičnu sankciju kako bi omogućio svojoj najstarijoj preživjeloj kćeri, Mariji Tereziji, da ga naslijedi u habsburškim nasljednim zemljama.

## Smrt i naslijeđe 
Karlo VI je umro 20. oktobra 1740. i gotovo odmah je nastupio Rat za austrijsku baštinu. Pragmatična sankcia je izdržala i Marija Terezija je proglašena kraljicom Češke i Mađarske. Kako ona kao žena nije mogla biti izabrana za cara Svetog Rimskog Carstva, izabran je Karlo VII Albert. Marija Terezija se udala za Franju I, koji je izabran za cara Svetog Rimskog Carstva nakon kratke vladavine Karla VII, te je Marija Terezija na taj način postala carica i preuzela *de facto* vlast nad Svetim Rimskim Carstvom.

Kategorija:Rođeni 1685.
Kategorija:Umrli 1740.
Kategorija:Biografije, Beč
Kategorija:Carevi Svetog Rimskog Carstva
Kategorija:Kraljevi Češke
Kategorija:Kraljevi Ugarske
Kategorija:Kraljevi Hrvatske
Kategorija:Kraljevi Napulja
Kategorija:Kraljevi Sicilije
Kategorija:Kraljevi Sardinije
Kategorija:Nadvojvode Austrije
Kategorija:Vojvode Parme
Kategorija:Vojvode Milana
Kategorija:Vojvode Tešina
Kategorija:Vojvode Luksemburga
Kategorija:Vojvode Brabanta
Kategorija:Vojvode Limburga
Kategorija:Grofovi Flandrije
Kategorija:Grofovi Hainauta
Kategorija:Grofovi Namura
Kategorija:Habsburgovci
Kategorija:Kraljevi Njemačke